ธนชาตขายหุ้นกู้อายุ1ปีดอกคงที่3.45%
ธนาคารธนชาตออกหุ้นกู้อายุ1ปี มูลค่า 5,000 ล้านบาท อัตราดอกเบี้ยคงที่ 3.45% ต่อปี เปิดขาย 22-23 และ 26 มี.ค.นี้
20 มี.ค. 2555

ธนาคารธนชาตออกหุ้นกู้อายุ1ปี มูลค่า 5,000 ล้านบาท อัตราดอกเบี้ยคงที่ 3.45% ต่อปี เปิดขาย 22-23 และ 26 มี.ค.นี้ 
นายสมเจตน์ หมู่ศิริเลิศ ประธานเจ้าหน้าที่บริหารและกรรมการผู้จัดการใหญ่ ธนาคารธนชาต เปิดเผยว่า เพื่อรองรับการขยายธุรกิจที่มีการเจริญเติบโตอย่างต่อเนื่อง ธนาคารฯ ได้ระดมทุนโดยการออกหุ้นกู้อายุ 1 ปี ประเภทไม่ด้อยสิทธิ ไม่มีประกัน และมีผู้แทนผู้ถือหุ้นกู้ มูลค่า 5,000 ล้านบาท เสนอขายแก่ผู้ลงทุนทั่วไป เปิดจองซื้อระหว่างวันที่ 22-23 และ 26 มีนาคม 2555 ที่ ธนาคารธนชาต ทุกสาขาทั่วประเทศ ครบกำหนดไถ่ถอนวันที่ 27 มีนาคม 2556
หุ้นกู้ดังกล่าว ให้อัตราดอกเบี้ยคงที่ 3.45% จ่ายดอกเบี้ยทุก 3 เดือน ซึ่งอัตราดอกเบี้ยถือว่าอยู่ในอัตราที่สูงกว่าเงินฝากประจำของธนาคารพาณิชย์ทั่วไป เหมาะกับผู้ลงทุนที่มองหาผลตอบแทนสูง โดยกำหนดจำนวนเงินจองซื้อขั้นต่ำที่ 50,000 บาท และทวีคุณทุก 50,000 บาท เมื่อครบกำหนดไถ่ถอนธนาคารฯจะจ่ายคืนเงินต้นและดอกเบี้ย โดยโอนเข้าบัญชีเงินฝากออมทรัพย์หรือกระแสรายวันที่เปิดไว้กับธนาคารหรือจ่ายเป็นแคชเชียร์เช็ค
"ธนาคารฯ มั่นใจว่าการเสนอขายหุ้นกู้ครั้งนี้ จะได้รับความสนใจจากผู้ลงทุนเป็นอย่างดี เนื่องจาก คณะกรรมการนโยบายการเงิน (กนง.) เพิ่งประกาศปรับลดดอกเบี้ยนโยบายลงอีก 0.25% เมื่อปลายเดือนมกราคมที่ผานมา หุ้นกู้ตัวนี้จึงเป็นอีกทางเลือกหนึ่งในการลงทุนและออมเงิน นอกจากนี้ธนาคารธนชาตยังเพิ่งได้รับการปรับเพิ่มอันดับเครดิตองค์กรจากทริสเรทติ้ง เป็นระดับ “AA-“ จากเดิม “A+” รวมทั้งหุ้นกู้ชุดนี้ก็ได้รับอันดับเครดิตที่ระดับ AA- จากทริสเรทติ้งด้วยเช่นกัน"นายสมเจตน์ กล่าว